KTC ปิดจ๊อบซื้อ “กรุงไทยลีสซิ่ง” 75% ควักจ่ายล็อตแรก 297 ลบ.
KTC ปิดจ๊อบซื้อ “กรุงไทยลีสซิ่ง” 75% ควักจ่ายล็อตแรก 297 ลบ.
21 พ.ค. 2564

บริษัทบัตรกรุงไทย จำกัด (มหาชน) หรือ KTC เปิดเผยว่า จากกรณีมติที่ประชุมบริษัทเห็นชอบการเข้าซื้อหุ้นสามัญของบริษัท กรุงไทยธุรกิจลีสซิ่ง จำกัด (กรุงไทยลีสซิ่ง) จากธนาคารกรุงไทย จำกัด (มหาชน) หรือ KTB จำนวน 75 ล้านหุ้น ที่ราคาหุ้นละ 7.92 บาท คิดเป็นเงินทั้งสิ้น 594 ล้านบาท ซึ่งภายหลังจากการซื้อหุ้นดังกล่าว บริษัทจะเป็นผู้ถือหุ้นในสัดส่วน 75% ของจำนวนหุ้นทั้งหมดของกรุงไทยลีสซิ่ง
โดยล่าสุดวันนี้ บริษัทขอแจ้งว่า บริษัทได้ดำเนินการตามเงื่อนไขบังคับก่อนเสร็จสมบูรณ์แล้ว และได้เข้าซื้อหุ้นของกรุงไทยลีสซิ่งจำนวน 75 ล้านหุ้น จากธนาคารกรุงไทย โดยบริษัทได้ชำระค่าซื้อขายหุ้นในสัดส่วน 50% ของราคาซื้อขายหุ้นที่ตกลงกัน คิดเป็นจำนวน 297.19 ล้านบาท ซึ่งส่งผลให้ กรุงไทยลีสซิ่ง เป็นบริษัทย่อยของบริษัท
ทั้งนี้ บริษัทจะชำระราคาซื้อขายหุ้นในส่วนที่เหลือ ซึ่งอาจจะมีการปรับราคาซื้อขายหุ้นต่ำลงหรือสูงขึ้นภายหลังการตรวจสอบกิจการตามเงื่อนไขการปรับราคาซื้อขายหุ้นที่ตกลงกันตามสัญญาซื้อขายหุ้นเสร็จสิ้นภายในเดือนพฤศจิกายน 2564
อนึ่ง ราคาซื้อขายสูงสุดจะไม่เกิน 13.15 บาทต่อหุ้น หรือคิดเป็นจำนวนไม่เกิน 986.91 ล้านบาท